DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Dopad na verejné financovanie
 Návrh zákona, ktorým sa s účinnosťou od 1. júla 2005 navrhuje uplatniť osobitný spôsob určenia tarifného platu pedagogickým zamestnancom, má dopad na verejné financie.
Tarifný plat pedagogického zamestnanca má byť dvojzložkový – tvorí ho platová tarifa a zvýšenie platovej tarify. Navrhuje sa ustanoviť platové tarify pre 6. až 12. platovú triedu, vzhľadom na to, že do týchto platových tried sú v katalógu pracovných činností v závislosti od ich náročnosti a zložitosti zaradené výchovno-vzdelávacie činnosti vykonávané pedagogickými zamestnancami. Platové tarify sa navrhujú vo výške platovej tarify 5. platového stupňa osobitnej stupnice platových taríf (tzv. pedagogickej) uvedenej v prílohe č. 4 zákona o odmeňovaní, pričom sa zohľadňuje predpokladaná valorizácia s účinnosťou od 1. júla 2005. Platová tarifa sa zamestnancovi zvýši vždy k 1. júlu kalendárneho roka o navrhované percento za každý celý rok započítanej praxe, ktorú pedagogický zamestnanec dosiahol k 30. júnu bežného kalendárneho roka. Navrhuje sa ustanoviť dve rôzne percentuálne zvýšenia platovej tarify v závislosti od dĺžky započítanej praxe, ktorú pedagogický zamestnanec dosiahol. Za každý celý rok započítanej praxe do 16 rokov započítanej praxe sa platová tarifa zvýši o 1 %, za  každý ďalší rok až do 32 rokov vrátane sa platová tarifa zvýši o 0,5 %. Pri započítanej praxi 33 rokov a viac sa platová tarifa už nebude zvyšovať. 
Potrebný objem finančných prostriedkov je závislý od pohybu žiakov v školách a školských zariadeniach. V súčasnosti nie je možné poznať presné výkony škôl a školských zariadení v jednotlivých rokoch, preto je možné urobiť len kvalifikovaný odhad dopadu navrhovanej zmeny. Vychádza sa z dostupných údajov z roku 2003 (platová inventúra o zaradení pedagogických zamestnancov do platových tried a platových stupňov) pri zohľadnení skutočnosti v počte pedagogických zamestnancov a zloženia štruktúry ich platu za I. polrok 2004 je vyčíslený predpokladaný finančný dopad na roky 2005 až 2007.
Predpokladaný dopad navrhovaného spôsobu určenia tarifného platu pedagogickým zamestnancom regionálneho školstva (cca 98 523 zamestnancov) vrátane odvodov do poistných fondov predstavuje v roku: 
- 	2005 (za šesť mesiacov)    . . . . . . . . . .  . . . . . . . . . . . . . . . . . .	666, 546 mil. Sk
	z toho: prenesené kompetencie - obce	243,607 mil. Sk
	                                                  - vyššie územné celky	168,847 mil. Sk
	                                                  - krajské školské úrady	  96,121 mil. Sk
		originálne kompetencie - obce	138,383 mil. Sk
		                                      - vyššie územné celky	  19,588 mil. Sk   	
-	2006        . . . . . . . . . . . . . . . . . . . . . . . . . . . . . . . . . . . . . . . . . .	1 405, 146 mil. Sk
    	z toho: prenesené kompetencie - obce	513,549 mil. Sk
	                                                  - vyššie územné celky	355,946 mil. Sk
	                                                  - krajské školské úrady	202,632 mil. Sk
		originálne kompetencie - obce	291,725 mil. Sk
	                                      	- vyššie územné celky	  41,294 mil. Sk   	

- 	2007        . . . . . . . . . . . . . . . . . . . . . . . . . . . . . . . . . . . . . . . . . .	1 482, 223 mil. Sk
	z toho: prenesené kompetencie - obce	541,718 mil. Sk
	                                                  - vyššie územné celky	375,471 mil. Sk
	                                                  - krajské školské úrady	213,747 mil. Sk
		originálne kompetencie - obce	307,727 mil. Sk
	                                      	- vyššie územné celky	  43,560 mil. Sk.   
Predpokladaný dopad navrhovaného zákona na pedagogických zamestnancov v iných rezortoch (rezort vnútra 53 zamestnancov, sociálne služby v pôsobnosti Ministerstva práce, sociálnych vecí a rodiny Slovenskej republiky 695 zamestnancov, vyšších územných celkov a obcí cca  500 zamestnancov) vrátane odvodov do poistných fondov predstavuje v roku:
-	2005 (za šesť mesiacov)          . . . . . . . . . . . . . . . . . . . . . . . . . .	 7,751 mil. Sk
-	2006     . . . . . . . . . . . . . . . . . . . . . . . . . . . . . . . . . . . . . . . . . . . .	15,966 mil. Sk
-	2007     . . . . . . . . . . . . . . . . . . . . . . . . . . . . . . . . . . . . . . . . . . . .	16,835 mil. Sk.
Celkový predpokladaný dopad návrhu zákona na verejné financie vrátane odvodov do poistných fondov predstavuje v roku:
-	2005 (za šesť mesiacov)	. . . . . . . . . . . . . . . . . . . . . . . . . .  	674,297 mil. Sk
- 	2006	. . . . . . . . . . . . . . . . . . . . . . . . . . . . . . . . . . . . . . . . . . .	1 421,112 mil. Sk
-	2007	. . . . . . . . . . . . . . . . . . . . . . . . . . . . . . . . . . . . . . . . . . .	1 499,058 mil. Sk.	

Kvantifikácia zohľadňuje stav pedagogických zamestnancov za I. polrok 2004 na základe predložených štatistických výkazov, v prípade pedagogických zamestnancov v zariadeniach sociálnych služieb v pôsobnosti vyšších územných celkov a obcí sa vychádzalo z kvalifikovaného odhadu. Na objem výdavkov bude mať v skutočnosti vplyv veková štruktúra pedagogických zamestnancov a opatrenia prijímané v regionálnom školstve. Výdavky sú zabezpečené v návrhu verejného  rozpočtu na roky 2005 až 2007 a budú kryté zo zdrojov jednotlivých zamestnávateľov.

2.	Dopad na obyvateľov, hospodárenie podnikateľskej sféry a iných právnických osôb

Zmena spôsobu určenia tarifného platu pedagogickým zamestnancom nemá negatívny vplyv na obyvateľstvo ani na hospodárenie podnikateľskej sféry a iných právnických osôb. 

3.	Dopad na životné prostredie

Realizácia predloženého návrhu zákona nemá žiadny vplyv na životné prostredie.

4.	Dopad na zamestnanosť

Realizáciou predloženého návrhu zákona sa nepredpokladá žiadny vplyv na zamestnanosť občanov Slovenskej republiky.

      5.   Vplyv na podnikateľské prostredie

Realizácia predloženého návrhu zákona nemá vplyv na podnikateľské prostredie.